একের পর এক পশ্চিমী ঝঞ্ঝা, বড়দিনেও পড়বে না জাঁকিয়ে শীত

কলকাতা: ডিসেম্বরের তৃতীয় সপ্তাহে এসেও রাতের তাপমাত্রা ১৭ ডিগ্রি সেলসিয়াসের আশপাশে (Cold December in Winter)। আশানুরূপ ঠান্ডা না পরায় হতাশ শহরের শীতপ্রেমীরা। উত্তুরে হাওয়া এবং লা নিনার দাপটে চলতি বছরে শীতের ইনিংস দাপুটে হবে বলে পূর্বাভাস ছিল। কিন্তু বাস্তব বলছে অন্য কথা। দুমদাম স্বাভাবিকের চেয়ে বেড়ে যাচ্ছে কলকাতা সহ দক্ষিণবঙ্গের তাপমাত্রা (Kolkata Weather)। ফলস্বরূপ বছরের অন্তিম পর্বে গড়াচ্ছে ক্যালেন্ডার অথচ কনকনে ঠান্ডা অমিল (Weather Update)।

কেমন থাকবে কলকাতার আবহাওয়া?
বৃহস্পতিবার ভোরে এক ধাক্কায় স্বাভাবিকের থেকে ১.৬ ডিগ্রি সেলসিয়াস বেড়ে গিয়েছিল কলকাতার তাপমাত্রা। ১৫-১৬ ডিগ্রির ঘরে ওঠানামা করছে শহরের পারদ। আবহাওয়া দফতর সূত্রে খবর, চলতি সপ্তাহে তাপমাত্রা আরও বাড়তে পারে। তবে কি বড়দিনেও জাঁকিয়ে শীতের দেখা মিলবে না?

আরও পড়ুন: ‘মিনি পাকিস্তান’ মন্তব্য সজলের, ফিরহাদ বললেন, ‘প্রমাণ করতে পারলে রাজনীতি ছেড়ে দেব’ ফিরহাদ

বড়দিনেও শীত অধরা
হাওয়া অফিস জানাচ্ছে, এই মুহূর্তে উত্তর-পশ্চিম ভারতে একটি পশ্চিমী ঝঞ্ঝা রয়েছে। পশ্চিমী ঝঞ্ঝা এবং ঘূর্ণাবর্ত রয়েছে জম্মু-কাশ্মীর সংলগ্ন উত্তর-পশ্চিম ভারতের পার্বত্য এলাকাতেও। ইরান সংলগ্ন এলাকায় নতুন করে একটি পশ্চিমী ঝঞ্ঝা ও ঘূর্ণাবর্ত তৈরি হয়েছে। অসমে একটি ঘূর্ণাবর্ত রয়েছে। এই একের পর এক পশ্চিমী ঝঞ্ঝার কারণেই শীতশূন্য দক্ষিণবঙ্গ।

জেলায় জেলায় আবহাওয়া কেমন থাকবে?
রাজ্যের অন্য জেলাগুলিতেও তাপমাত্রার ওঠানামা অব্যাহত। হাওয়া অফিস জানিয়েছে, পশ্চিমবঙ্গের কোথাও এখনই জাঁকিয়ে শীত পড়ার সম্ভাবনা নেই। ২১ তারিখ পর্যন্ত চলবে এমনটাই। তাপমাত্রার বিশেষ পরিবর্তন হবে না। ভোরের দিকে থাকবে কুয়াশার প্রকোপ। বেলা বাড়ার সঙ্গে সঙ্গে বৃদ্ধি পাবে দৃশ্যমানতা। আগামী কয়েক দিন পশ্চিমের জেলাগুলিতে সর্বনিম্ন তাপমাত্রা ১২ থেকে ১৪ ডিগ্রি সেলসিয়াসের মধ্যেই থাকবে। উত্তরের পাঁচ জেলায় সমতলে তাপমাত্রা থাকবে ৯ থেকে ১৩ ডিগ্রি সেলসিয়াসের মধ্যে। পার্বত্য এলাকায় সর্বনিম্ন তাপমাত্রা ৫-৮ ডিগ্রি সেলসিয়াসে পৌঁছোতে পারে। তবে ক্রিসমাসের শেষ লগ্নে সামান্য কমতে পারে তাপমাত্রার পারদ। বছরের শেষ উইকএন্ডে কিছুটা হলেও শীতের আমেজ পাবে বঙ্গবাসী।